23. schôdza NR SR - 11.deň - A. dopoludnia
Dátum: 2024-12-10
Poslanec: Dvořák, Oskar (PS)
Druh vystúpenia: Vystúpenie v rozprave

29. Ďakujem za slovo, pán predsedajúci. Ja, naopak, teda pán minister sa z toho úvodného slova trošku vyjadril aj po tej obsahovej stránke. Rozumiem teda, že budete sa vyjadrovať viac k obsahu, teda k tomu samotnému zákonu. Ale ja zároveň k tomu pristupujem už tak, že teraz už budem riešiť aj obsahovú stránku toho zákona a pre mňa je to, podľa mňa to patrí k tomu skrátenému legislatívnemu konaniu, pretože to, či vieme usúdiť, že či je skrátené legislatívne konanie opodstatnené alebo nie je opodstatnené, záleží aj toho samotného obsahu zákona, ktorý predkladáte do samotnej Národnej rady. No a ja si dovolím tvrdiť, že jednoznačné opodstatnenie nie je. Zároveň ste si ten problém spôsobili sami, a tým pádom si dovolím aj tvrdiť, a zároveň aj to riešenie je veľmi zlé, ako k tomu pristupujete k tej situácii. A práve preto ten zákon a to skrátené legislatívne konanie by v tomto parlamente ani nemalo byť. No a začnem tým, že ako ste si to vlastne spôsobili sami. Ja by som očakával, že, viete, toto je štvrtá vláda Roberta Fica, štrnásť rokov má v rukách zdravotníctvo. Ja by som čakal, že toto bude výkladná skriňa, ten sektor bude naozaj výkladná skriňa jeho vlády, že ukáže, čo všetko sa mu podarilo postaviť, čo všetko sa mu podarilo zastabilizovať. No a štrnásť rokov sa tu nedialo nič zásadné v zdravotníctve, nijak to nezlepšil, tieto vlády Roberta Fica nijak nezlepšili naše zdravotníctvo, ba, naopak, ho zhoršovali. My sme, vo všetkých tých ukazovateľoch sa tiahneme na chvoste, či už sú to odvrátiteľné úmrtia, alebo keď už sa pozeráme na nejaké dožité roky v zdraví. No a po štrnástich rokoch, keď teda začnú tlačiť odborári a dotlačia ho k múru, tak zrazu teda vidíme, že niečo sa tu začína riešiť, začína sa to tu rýchlo tlačiť. My sme tu rok napríklad, štvrtá vláda Roberta Fica je tu rok. Keď išlo niečo cez skrátené legislatívne konanie, tak to boli nejaké posuny termínu alebo nejaké technické veci. Nikdy sa tu neprišlo s niečím ako keby že systematickým za ten rok. Skrátené legislatívne konania väčšinou slúžili na nejaké prílepky, alebo na niečo, čo sa nestíhalo, rýchlo sa to doháňalo. No a teraz zrazu tiež niečo sem rýchlo tlačíme do zákona. No ale zároveň túto situáciu celú, aj keď si odmyslím, aj keď si odmyslím celý ten fakt, že Robert Fico a jeho vlády štrnásť rokov tu zdravotníctvo naozaj neriešili, nijak ho nezlepšovali a teraz to lekárom a ostatným, ale aj samotným pacientom, samozrejme, už preteká cez uši a už im to naozaj že prekáža. Aj keby som si odmyslel tento fakt, tak túto celú situáciu si spôsobila vláda sama. Začalo to tým takzvaným konsolidačným balíčkom. Keď tu bol konsolidačný balíček, my sme na to upozorňovali, že prichádzate s takýmto riešením, že tu idete znižovať zdravotníkom platy, vtedy ste išli plošne znižovať platy zdravotníkom a my už sme vtedy hovorili, že to nie je dobrý nápad, čo sme sa potom dozvedeli, že vlastne vláda to nijakým spôsobom nekonzultovala s tými zdravotníkmi. Vy ste to vlastne hodili ako takú bombu do vody a potom ste dúfali teda, že čo, že oni povedia, že ok, tak pozeráme sa na to, ako vy si tu idete zriadiť nové ministerstvo športu, ideme sa pozerať na to, ako vy si idete zdvojnásobiť platy, ako si tu idete dať renty. Teraz sa zdravotníci pozerajú na to, ako tu ideme nakupovať nové tryskáče, nové lietadlá pod ministerstvom obrany. Keď sa na toto všetko pozerajú, keď sa pozerajú na to, ako tu máme pána Kotlára, ktorý dostáva dezinformačný príplatok, ja to tak nazývam, tisíc eur za to, že je splnomocnencom vlády, to dostáva pán Kotlár k svojmu poslaneckému platu, tak vy idete zároveň našim lekárom, našim zdravotníkom povedať, že tak na vás ideme teda šetriť. A čo je na tom najhoršie, že vy to idete robiť a uvedomujete si tú hrôzu tej situácie, uvedomujete si, že štrnásť rokov sa nám tu prehlbovala personálna kríza. Nám naozaj chýbajú tisícky lekárov, chýbajú nám tisíce sestier, až desaťtisíc sestier podľa niektorých predpokladov a vy v tejto situácii, keď ostatné krajiny idú zvyšovať platy, keď nám chýbajú tisícky zdravotníkov, tak idete tým zdravotníkom zobrať. A zároveň potom teda sme tu mali rôzne, my sme, čo sme sa bavili napríklad o tých samotných platoch, tých koeficientoch, sme to tu mali niekoľkokrát v parlamente. Naposledy sme to tu zase mali cez skrátené legislatívne konanie, sme im navyšovali koeficienty, teda iba niektorým, a vtedy som vám znova hovoril, že tak zase niečo tlačíte skráteným legislatívnym konaním, opäť to budete musieť novelizovať, pretože tú finálnu dohodu nemáte a opäť tu ideme zase niečo tlačiť, opäť tu nie je dohoda. Opäť, teda týmto už pravdepodobne priznávate, že tá dohoda možno ani nebude, že už idete teda rezignovať na to. No a čo je na tom aj najhoršie, že vy zároveň teda aj rozdeľujete na viacero skupín tých zdravotníkov. Vieme, že ich máme tisícky nedostatkov, že naozaj tisícové nedostatky tých zdravotníkov, môže nám pozdrhávať do zahraničia a pravdepodobne aj po tomto kroku, čo robíte, tak aj pozdrhávajú, oveľa viac ich motivujete, aby odchádzali do zahraničia. No a zároveň teda ich rozdeľujete na rôzne skupiny. Poviete, že tak záchranárom ste nakoniec teda, najprv ste prišli s konsolidačnými opatreniami, zistili ste teda, že vlna odporu nejaká prichádza. Potom ste prišli s ďalším skráteným legislatívnym konaním, s ďalšími zákonmi. Povedali ste, že no dobre, tak teda sestrám a záchranárom pridáme. Potom teda ste zistili, teda nie, že zistili, ale upozorňovali sme vás na to, ale aj ostatné združenia, ale aj my z opozície, že zároveň vytvárate nejaké nerovnosti, rovný a rovnejší, jedni budú mať pridané, druhí nebudú mať pridané. Ale zároveň teda si ani napríklad neuvedomujete podľa mňa akože dôsledky toho, že to nejde len o lekárov. My v tých nemocniciach máme aj logopédov, psychológov, rôznych rádiologických technikov, diagnostikov, laborantov, farmaceutov. To sú všetko povolania, fyzici, to sú všetko povolania, ktoré sú vysoko nedostatkové, ťažko zohnateľné, a zároveň teda tiež im tie platy, tie rasty tiež znižujete, nedávate im to, čo im bolo sľúbené. No a zároveň teda, ja idem aj k tomu politickému aspektu, prečo ste si to spôsobili sami. Keď tu, keď naposledy sme tu mali za predošlej vlády protesty lekárov, tak Robert Fico bol ten, ktorý tu stál na bariérach a staval sa za zdravotníkov a hovoril teda, že vtedajší premiér má s nimi rokovať deň či noc, má sa s nimi rozprávať, má vyhovieť ich požiadavkám, má hocijak zabrániť tomu kolapsu toho zdravotníctva. Zároveň tuto už keď sa to schvaľovalo, to navyšovanie tých koeficientov počas covidu a ostatné opatrenia, memorandá a podobne, Robert Fico a všetci ostatní, ktorí ste dneska v koalícii a sedeli ste vtedy v opozícii, ste rozprávali, že tie požiadavky sú opodstatnené, že ich je nutné prijať. Nakoniec ste aj v Národnej rade za ne hlasovali, však to sú normálne verejne vyhľadateľné dáta. A dneska Robert Fico čo robí? Mlčí, nevenuje sa tomu. Ja napríklad v tejto celej situácii považujem za najväčší problém konanie premiéra Fica, respektíve nekonanie premiéra Fica. Keď je v opozícii a vyhovuje mu to a chce vytĺkať politické body, tak tu dokáže udierať do vlády, dokáže sa postaviť sa za lekárov, dokáže robiť tlačovky každý deň, dokáže hovoriť, ako tí lekári si zaslúžia, ako sú nedostatkoví, ako sa tomu memorandu treba zaviazať. Ale dneska, keď už Robert Fico má zodpovednosť za túto krajinu, má zodpovednosť za zdravotníctvo, tak nerokuje.